Muistio 15.3.2018

MMM/Pentti Lähteenoja

**Siviilipalvelusvelvollisten poikkeusolojen aikaiset tehtävät MMM:n hallinnonalalla**

TEM:n kysymykset:

1. Onko hallinnonalalla/ viranomaisessa tarpeita siviilipalvelusvelvollisten käyttämiselle liikekannallepanon aikaisissa poikkeusoloissa jossain tehtävissä siviilipalveluslaissa tarkoitetulla tavalla?

MMM:n hallinnonalalla voidaan arvioida olevan tarpeita siviilipalvelusvelvollisten käyttämiselle poikkeusoloissa. Merkittävä määrä henkilöstöä siirtyisi poikkeusoloissa muihin tehtäviin ja tarvittaisiin korvaavaa työvoimaa.

1. Mitä konkreettisia poikkeusolojen aikaisia tehtäviä hallinnonalalla/viranomaisella voisi olla siviilipalveluksen suorittaneille?

Poikkeusoloissa ministeriön ja hallinnonalan toiminta keskittyisi Yhteiskunnan turvallisuusstrategian mukaisiin strategisiin tehtäviin. MMM:n hallinnonalan vastuulla ovat vesihuollon turvaaminen, tulvariskien hallinta ja patoturvallisuuden valvonta sekä elintarvikehuollon turvaaminen. Viime sotien aikana maatalousministeriön hallinnonalalla oli merkittävä rooli myös puuhuollon turvaamisessa.

1. Toisaalta mitkä tehtävät hallinnonalalla/viranomaisessa eivät soveltuisi siviilipalvelusvelvollisten poikkeusolojen aikaisiksi tehtäviksi?

MMM:n hallinnonalan tehtävät ovat siviililuonteisia, joihin siviilipalvelusvelvolliset voidaan sijoittaa heidän vakaumustaan kunnioittaen.

1. Miten hallinnonalan/viranomaisen valmiussuunnittelussa on nykyisin huomioitu siviilipalveluslain 65 §:ssä säädetty mahdollisuus käyttää siviilipalvelusvelvollisia liikekannallepanon aikaisissa poikkeusoloissa?

MMM:n nykyisen valmiussuunnitelman pääpaino on poikkeusoloja lievempien häiriötilanteiden hoitamisessa. Valmiussuunnitelmaa päivitetään parhaillaan.

1. Paljonko hallinnonalalla/viranomaisessa on vuosittain siviilipalvelusvelvollisia suorittamassa siviilipalvelukseen ns. normaalioloissa kuuluvaa työpalvelua ja millaisissa tehtävissä velvolliset työskentelevät?

MMM:ssä ei ole viime vuosina ollut yhtään siviilipalvelusta suorittavaa henkilöä. Myöskään hallinnonalalla ei ole työskennellyt merkittävää määrää siviilipalvelusvelvollisia.

1. Onko hallinnonalalla/viranomaisessa sellaisia tehtäviä, joissa näkisitte tarpeelliseksi/mahdolliseksi siviilipalvelusvelvollisten määrän lisäämisen myös normaalioloissa?

Normaalioloissa ei ole tullut esille tarpeita siviilipalvelusvelvollisten määrän lisäämiselle. Toisaalta siviilipalvelusvelvollisten määrän lisäämiselle ei ole tiedossa erityisiä esteitäkään. Maaseudulla on paljon tekemätöntä työtä.

1. Mitä kehittämistarpeita hallinnonalalla/viranomaisessa nähdään koskien siviilipalvelusvelvollisen poikkeusolojen aikaisten tehtävien määrittelyä?

Siviilipalvelusvelvollisten poikkeusolojen aikaisia tehtäviä koskeva lainsäädäntö tulisi päivittää. MMM:n hallinnonalan voisi määritellä kokonaisuudessaan poikkeusolojen aikaiseksi siviilipalveluspaikaksi.

1. Millaisia valmiuksia siviilipalvelusvelvollisille annettavan koulutuksen tulisi näkemyksenne mukaan antaa velvollisille ja millaisia taitoja koulutuksella tulisi kehittää, jotta koulutus palvelisi oman alanne valmiussuunnittelua?

MMM:n hallinnonalan valmiussuunnittelun kannalta olisi hyödyllistä, jos siviilipalvelusvelvollisten koulutuksessa käsiteltäisiin Yhteiskunnan turvallisuusstrategiaa ja hallinnonalojen strategisia tehtäviä.

1. Nähdäänkö hallinnonalalla/viranomaisessa tarpeelliseksi, että siviilipalveluslaissa säädetään mahdollisuudesta käyttää siviilipalvelusvelvollisia oman alanne poikkeusolojen aikaisissa tehtävissä?

Kyllä nähdään.